text: [{"text_idx": "#000000", "text": "Leitar tu\u0301 eftir Nudlavirkinum, try\u0301st her"}, {"text_idx": "#000001", "text": "Veri\u00f0 go\u0301\u00f0 vi\u00f0 hv\u00f8r annan, og lu\u0301gvi\u00f0 minni\nThere is a time, there is a place"}, {"text_idx": "#000002", "text": "vi\u00f0merkingarMest lisnu nudlarnir i\u0301 2014 - NUDLAR on Ein gongutu\u0301r vi\u00f0 sjo\u0301varma\u0301lanMest lisnu nudlarnir i\u0301 2014 - NUDLAR on Eg havi a\u0301lit a\u0301 f\u00f8royingumMest lisnu nudlarnir i\u0301 2014 - NUDLAR on S\u00f8gan um MC-Ha\u0301r \u2013 Fyrstu a\u0301riniMest lisnu nudlarnir i\u0301 2014 - NUDLAR on Lisbeth er ordiligt fo\u0301lkMest lisnu nudlarnir i\u0301 2014 - NUDLAR on Vi\u00f0 Anthony i\u0301 oyrunum og Agga i\u0301 huganum"}, {"text_idx": "#000004", "text": "To burka og not to burka"}, {"text_idx": "#000005", "text": "I\u0301 morgun var klumman i\u0301 Kringvarpinum nokkso politisk spi\u0301sk, og fall fleiri fo\u0301lkum fyri bro\u0301sti\u00f0. Eg skal vi\u00f0ganga, at eg var millum teirra, i\u00f0 setti te\u2019i\u00f0 i\u0301 ha\u0301lsin. Hilmar Jan Hansen, i\u00f0 vanliga er ein skilago\u0301\u00f0ur bla\u00f0ma\u00f0ur, hev\u00f0i skriva\u00f0 um burkaforbo\u00f0i\u00f0. Eitt forbo\u00f0, sum i\u0301 mi\u0301nari metan er i\u0301 besta lagi\u00f0 o\u0301ney\u00f0ugt, nokk r\u00e6ttiliga fjollutt og nokk eisini i\u0301 stri\u0301\u00f0 vi\u00f0 altjo\u0301\u00f0a mannar\u00e6ttindi."}, {"text_idx": "#000006", "text": "Fyri ikki at kalla ein spaka fyri ein spaka, hevur man i\u0301 Danmark (og F\u00f8royum) heldur tosa um maskeringsforbo\u00f0, og ho\u0301ast hetta nokk b\u00e6\u00f0i forbjo\u0301\u00f0ar fallhja\u0301lmum, br\u00f8lapum og gry\u0301lum, so hava vaksin fo\u0301lk i\u0301 fullum a\u0301lvara umr\u00f8tt hetta. Argumenti\u00f0 hevur veri\u00f0, at man ikki kann forbjo\u0301\u00f0a burka, ti\u0301 ta\u00f0 er religi\u00f8s forfylging, og ti\u0301 ikki kann lo\u0301ggevast. Ti\u0301 ma\u0301 man gera eina lo\u0301g, i\u00f0 umfatar onnur ting eisini. Hetta er beinlei\u00f0is ta\u0301puligt. Vil man gera religi\u00f8sa forfylging, so skal man i\u0301 minsta lagi standa vi\u00f0 ta\u00f0."}, {"text_idx": "#000007", "text": "Hilmar Jan hevur loyvi at hava si\u0301na meining, fri\u00f0ur veri\u00f0 vi\u00f0 ti\u0301. Men hann skriva\u00f0i to\u0301 eitt, i\u00f0 ikki passar: At hesi sum vildu verja r\u00e6ttin hja\u0301 kvinnum at bera burka, vo\u0301ru tey somu sum a\u0301vara\u00f0 mo\u0301ti krossum og \u00f8\u00f0rum kristnum symbolum i\u0301 almenna ru\u0301minum."}, {"text_idx": "#000008", "text": "Hetta passar stutt sagt ikki, tey i\u00f0 a\u0301vara\u00f0 mo\u0301ti krossum og li\u0301knandi eru ikki no\u0301gv um okkara lei\u00f0ir. Men ta\u00f0 er sera kent i\u0301 eitt nu\u0301 Fraklandi, har ta\u00f0 nettupp eru somu fo\u0301lk, sum vilja hava burkaforbo\u00f0 har, i\u00f0 a\u0301vara mo\u0301ti krossum og \u00f8\u00f0rum."}, {"text_idx": "#000009", "text": "Men hvi\u0301 skal burka forbjo\u0301\u00f0ast?"}, {"text_idx": "#000010", "text": "Ta\u00f0 eru typiskt tv\u00e6r ors\u00f8kir til at vilja forbjo\u0301\u00f0a burka, onnur o\u0301sympatisk og hin sympatisk. Tann mest vanliga ors\u00f8kin, er eitt brennandi ynski um at fa\u0301a muslimar at fara av landinum, ella i\u0301 \u00f8llum f\u00f8rum gera li\u0301vi\u00f0 torf\u00f8rt fyri muslimar, i\u00f0 bu\u0301gva her."}, {"text_idx": "#000011", "text": "Hin ors\u00f8kin er meira sympastisk, nemmiliga at burka er kvinnuku\u0301gan. Burka ver\u00f0ur av no\u0301gvum familjum kravt, og kvinnan hevur ikki r\u00e6tt til at avgera sja\u0301lv. Hetta er eitt ku\u0301gandi element, har kvinnan missur si\u0301n seksualitet, og harvi\u00f0 eisini no\u0301gv av ti\u0301 valdi, i\u00f0 hon hevur a\u0301 monnum."}, {"text_idx": "#000012", "text": "Eg eri faktiskt sympatiskur fyri einum burkaforbo\u00f0. Eg haldi ikki, at a\u0301tru\u0301na\u00f0ur skal sleppa at ku\u0301ga fo\u0301lk. Undirtrykkjan av seksualiteti, uppliva vit eisini i\u0301 kristnum samkomum her heima, har ung fa\u0301a forbo\u00f0 fyri kynsligari samveru, a\u0301\u00f0renn tey eru gift. Hetta at nokta ungdo\u0301mi naka\u00f0 so grundleggjandi er i\u0301 stri\u0301\u00f0 vi\u00f0 teirra na\u0301ttu\u0301ru."}, {"text_idx": "#000013", "text": "Ti\u0301 skilji eg v\u00e6l tankan um, at eitt burkaforbo\u00f0 kundi veri\u00f0 vi\u00f0 til at givi\u00f0 muslimskum kvinnum meira fr\u00e6lsi. Men samstundis mugu vit vir\u00f0a, at fo\u0301lk hava ein a\u0301tru\u0301na, og ti\u0301 kunnu vit illa forbjo\u0301\u00f0a burka\u2019um ella a\u00f0rari seksuellari undirtrykkjan, i\u00f0 er partur av samkomuli\u0301vinum. Ikki uttan so, at vit fara um eitt mark, i\u00f0 eg ikki havi hug at fara um."}, {"text_idx": "#000014", "text": "Er a\u0301tru\u0301na\u00f0ur ors\u00f8k at loyva misbrotum?"}, {"text_idx": "#000015", "text": "Eg haldi sja\u0301lvandi, at a\u0301tru\u0301narligir bo\u0301lkar, i\u00f0 onkursvegna gera seg inn a\u0301 onnur, eitt nu\u0301 vi\u00f0 umskering, eiga at ver\u00f0a ste\u00f0ga\u00f0ir. Er ta\u00f0 t.d. ein l\u00e6kni, medisinma\u00f0ur, imamur ella rabbinari, i\u00f0 umsker eitt barn, so eigur vi\u00f0komandi at fa\u0301a eina langa fongsulsrevsing. Men burkakrav og fornoktan av kynsli\u0301vi, eru ikki heilt i\u0301 somu kategori."}, {"text_idx": "#000016", "text": "So at revsa fo\u0301lk fyri at ganga i\u0301 burka, ta\u00f0 er i\u0301 mi\u0301nari ver\u00f0 at fara ov langt."}, {"text_idx": "#000017", "text": "Kunnu tey politiskt korrektu ikki tiga, til li\u0301kini eru k\u00f8lna\u00f0i?"}, {"text_idx": "#000018", "text": "N\u00f8kurlunda solei\u00f0is skriva\u00f0i ein av mi\u0301num Facebook vinum i\u0301 kv\u00f8ld. Eg eri nokk ein av hesum, i\u00f0 hann ly\u0301sir sum politiskt korrektan. Um alternativi\u00f0 er \u201cp\u00f8bil vi\u00f0 hvi\u0301sl\u201d, so vil eg fegin vera politiskt korrektur."}, {"text_idx": "#000019", "text": "Haldi to\u0301 ti\u0301anverri als ikki, at tolsemisbo\u00f0skapurin er politiskt korrektur. Alsamt fleiri eru farin at dansa eftir pi\u0301punum hja\u0301 ISIS og h\u00f8graveinginum. Ja eg meti, at hesir partar pu\u0301ra o\u0301tilvita\u00f0 eru i\u0301 einum hugsjo\u0301narligum samstarvi og melodiurin i\u0301 teirra pi\u0301pum er tann sami."}, {"text_idx": "#000020", "text": "Eg hoyrdi einafer\u00f0 i\u0301 einum filmi, ein h\u00f8gra ekstremist, i\u00f0 virdi svartar rastistar, ti\u0301 teir eisini gingu inn fyri skilna\u00f0 millum rasur. Ta\u00f0 er ti\u0301anverri so, at ISIS og no\u0301gvir h\u00f8gravendir ekstremistar hava no\u0301gv til felags."}, {"text_idx": "#000021", "text": "Ta\u00f0 er so eingin ivi um, at ta\u00f0, sum vit upplivdu i\u0301 Pari\u0301s fri\u0301ggjakv\u00f8ldi\u00f0, er kri\u0301ggj."}, {"text_idx": "#000022", "text": "I\u0301 Evropa og Nor\u00f0ur Amerika liva 1,2 mia fo\u0301lk. So ta\u0301 ISIS loypir a\u0301 og drepur 120-150 fo\u0301lk, so er ta\u00f0 ikki kri\u0301ggj i\u0301 vanligum forstandi, har tu\u0301 \u00e6tlar at minka um tali\u00f0 av evropearum, ateistum ella kristnum."}, {"text_idx": "#000023", "text": "Hetta er eitt taktiskt a\u0301lop a\u0301 Vesturheimin. Ta\u00f0 er fyri at skapa r\u00e6\u00f0slu, og fyri at fa\u0301a okkum at broyta okkara li\u0301vssti\u0301l, og fyri at fa\u0301a okkum at sleppa okkara tolsemismentan.\nSt\u00f8rsti sigurin hja\u0301 ISIS, Al Qaeda og \u00f8\u00f0rum islam basera\u00f0um terroristum er vaksandi fremmandahatri\u00f0, og muslimahatri\u00f0 i\u0301 Vesturheiminum."}, {"text_idx": "#000024", "text": "Megnar ISIS, at gera hetta til eitt ma\u0301l, har Vesturheimurin fer i\u0301 kri\u0301ggj vi\u00f0 Islam, so er kri\u0301ggi ikki longur millum svakar ekstremistar og vesturheimin, men eitt regulert heimskri\u0301ggj millum Vesturheimin og eina mia. muslimar.\nEin dag sum i\u0301 dag, er ta\u00f0 av alsto\u0301rur ty\u0301dningi, at vit \u00f8ll taka fra\u0301st\u00f8\u00f0u fra\u0301 ekstremistum. At moderatir muslimar, kristin, ateistar og onnur standa saman, og tryggja okkum, at okkara samfelag berjir ni\u00f0ur relisgi\u00f8sar ekstremistar. Ti\u0301 hetta kri\u0301ggi\u00f0 er i\u0301 veruleikanum millum radikal og moderat. Um vit moderatu ikki skilja, hv\u00f8nn hetta stri\u0301\u00f0i\u00f0 er i\u0301millum, og um vit ikki fara inn i\u0301 stri\u0301\u00f0i\u00f0, so ver\u00f0ur endin galin."}, {"text_idx": "#000025", "text": "Ein dama skriva\u00f0i a\u0301 Facebook i\u0301 kv\u00f8ld, at vit hava veri\u00f0 ov tolsom og ikki sett okkum inn i\u0301, hvat ta\u00f0 vil siga at loyva muslimum at byggja moskeir og harvi\u00f0 at dyrka ta\u00f0 ekstremu si\u0301\u00f0una av islam."}, {"text_idx": "#000026", "text": "Ju\u0301st ta\u00f0, at ein vanlig f\u00f8roysk dama skrivar og meinar hatta, er ein sigur fyri ISIS. Sja\u0301lvandi skulu muslimar sleppa at byggja moskeir (kirkjur), og li\u0301ka sja\u0301lvandi skulu muslimar ikki go\u0301\u00f0taka, at ekstremisma sleppur at tri\u0301vast i\u0301 teirra moskeum."}, {"text_idx": "#000027", "text": "Vit gra\u0301ta og syrgja i\u0301 dag um tey no\u0301gvu dey\u00f0u og um tey no\u0301gvu s\u00e6rdu. Men vit, sum berjast mo\u0301ti ekstremistum, skulu ikki tiga, i\u0301 dag! Vit skulu vera har, og tryggja, at \u00f8\u00f0in vendur r\u00e6ttan veg. Tryggja at o\u0301tilvita\u00f0u skutilssveinarnir hja\u0301 ISIS a\u0301 h\u00f8graveinginum ikki sleppa at seta dagsskra\u0301nna, og gera hetta til eitt stri\u0301\u00f0 millum okkum og islam."}, {"text_idx": "#000028", "text": "Eg eri Charlie, er bo\u00f0skapurin, i\u00f0 allur heimurin savnast um nu\u0301."}, {"text_idx": "#000029", "text": "R\u00e6\u00f0uleikarnir i\u0301 Pari\u0301s vi\u0301sa alt ov v\u00e6l, at okkara samfelagsskipan og okkara mannar\u00e6ttindi eru ho\u0301tt. Vit mugu onganti\u0301\u00f0 go\u0301\u00f0taka, ella bera i\u0301 b\u00f8tuflaka fyri ti\u0301li\u0301kum a\u0301lopum sum hesum. Ti\u0301 hetta er ikki bara eitt ho\u0301pdra\u0301p, hetta er eitt a\u0301lop a\u0301 okkara grundvir\u00f0i sum samfelag."}, {"text_idx": "#000030", "text": "Talufr\u00e6lsi\u00f0 er ein av grundarsteinunum, i\u00f0 vit byggja okkara fo\u0301lkar\u00e6\u00f0i a\u0301, hetta er eini mannar\u00e6ttindi, og mannar\u00e6ttindi skulu vir\u00f0ast! Tey eru ikki til forhandlingar!"}, {"text_idx": "#000031", "text": "Ti\u0301 velji eg eisini at deila omanfyristandandi mynd, Je Suis Charlie, i\u00f0 merkir stutt \u201cEg eri Charlie\u201d. I\u0301 na\u0301tt eru vit, sum vilja fr\u00e6lsi og mannar\u00e6ttindi, Charlie."}, {"text_idx": "#000032", "text": "Charlie Hebdo er vor\u00f0i\u00f0 i\u0301myndin av talufr\u00e6lsinum, og stri\u0301\u00f0num fyri hesum fr\u00e6lsi."}, {"text_idx": "#000033", "text": "I\u0301 kjalarv\u00f8r\u00f0inum av r\u00e6\u00f0uligu hendingini hava h\u00f8gravendir ekstremistar va\u0301lga\u00f0 s\u00e6r i\u0301 henni, og bru\u0301kt hana sum eitt k\u00e6rkomi\u00f0 ambo\u00f0 i\u0301 si\u0301num o\u0301fantaliga a\u0301gangi mo\u0301ti \u00f8llum muslimum."}, {"text_idx": "#000034", "text": "I\u0301 besta ekstremist anda, skera tey allar muslimar yvir ein kamb, og bru\u0301ka hesa r\u00e6\u00f0uligu hending sum bensin til hatri\u00f0 mo\u0301ti fremmandum. Hetta er ikki i\u0301 Charliesa anda, ti\u0301 bla\u00f0i\u00f0 hevur nevniliga speiriki\u00f0 alla ekstremismu, og arbeitt fyri fr\u00e6lsi og mo\u0301ti allari ku\u0301gan."}, {"text_idx": "#000035", "text": "Eg haldi ta\u00f0 vera fu\u0301lt, at ekstremistar bru\u0301ka hesa hending til gagns fyri si\u0301na hatursherfer\u00f0."}, {"text_idx": "#000036", "text": "Vit moderatu mugu standa saman mo\u0301ti ekstremistum, b\u00e6\u00f0i teimum muslimsku og teimum, i\u00f0 vit hava innanfyri okkara egnu b\u00f8gar\u00f0ar."}, {"text_idx": "#000037", "text": "To\u0301nin a\u0301 Facebook millum f\u00f8royingar seinastu dagarnar, si\u0301\u00f0an l\u00f8gma\u00f0ur bo\u00f0a\u00f0i fra\u0301, at hann vildi, at vit skuldu taka i\u0301 mo\u0301ti flo\u0301ttarfo\u0301lki, r\u00e6\u00f0ir meg. Ta\u00f0 ra\u0301ki\u00f0, i\u00f0 to\u0301nin umbo\u00f0ar er eksplodera\u00f0i aftana\u0301 a\u0301lopi\u00f0 a\u0301 Charlie Hebdo. Eg eri sannf\u00f8rdur, at hetta ra\u0301k, er ein sto\u0301r ho\u0301ttan mo\u0301ti manna\u00e6ttini."}, {"text_idx": "#000038", "text": "Eg skilji ikki hvat projekti\u00f0 hja\u0301 f\u00f8roysku hatursprofetunum er, no\u0301gv av teimum hava onganti\u0301\u00f0 hitt ein muslim, hava bu\u0301\u00f0 i\u0301 F\u00f8royum alt si\u0301tt li\u0301v, men er hjartaliga sannf\u00f8rd um, at islam og sostatt allir muslimar eru eitt problem, ta\u00f0 er r\u00e6\u00f0uliga viktikt, at siga hetta so ofta sum tilber. Men hvat \u00e6tla tey, ta\u00f0 loysir so einki at svi\u0301na fo\u0301lk til. Hvat er teirra loysn? Vilja tey avr\u00e6tta allar muslimar? L\u00e6sa teir inni i\u0301 Mi\u00f0eystri og so bumba Mi\u00f0eystur? Hvat er teirra projekt?"}, {"text_idx": "#000039", "text": "Eg havi skilt, at f\u00f8royskir ekstremistar hava eina hemmiliga losju a\u0301 Facebook, har tey undir heitinum \u201cFr\u00e6lsi fra\u0301 ku\u0301gan\u201d \u00f8sa hv\u00f8nn annan upp. Eg enda\u00f0i i\u0301 kjaki vi\u00f0 no\u0301gvar av hesum ekstremistum a\u0301 Facebook i\u0301 gja\u0301r, og ein teirra vi\u00f0gekk, at hann hev\u00f0i eitt ynski um, at l\u00e6sa allar muslimar inni i\u0301 Mi\u00f0eystri og atombumba teir, men ein av fremstu talsmonnunum hja\u0301 ekstremistunum var skjo\u0301tur at strika bo\u00f0ini."}, {"text_idx": "#000040", "text": "Lat okkum i\u0301sta\u00f0in gevast at kru\u0301pa u\u0301t i\u0301 ekstremismuna. Lat okkum \u00f8ll, o\u0301ans\u00e6\u00f0 a\u0301tru\u0301na, politiska sannf\u00f8ring ella hu\u0301\u00f0arlit savnast um n\u00e6strak\u00e6rleikan og tolsemi,. Lat okkum ikki gera mun a\u0301 fo\u0301lki, solei\u00f0is at vit ikki stoyta eitt nu\u0301 muslimskan ungdo\u0301m fra\u0301 okkum, so tey enda i\u0301 ekstremum islamiskum felagsskapum, har tey fa\u0301a pla\u0301ss og kenna seg vird. Lat okkum si\u0301ggja hesi menniskju sum ty\u0301dningarmiklar ressursir."}, {"text_idx": "#000041", "text": "St\u00f8rsti sigurin hja\u0301 teimum lallandi sv\u00f8ku islamisku yvirgangsmonnunum, i\u00f0 lupu a\u0301 World Trade Center, var ikki at drepa 2.966 fo\u0301lk, men at vit slaka\u00f0u perso\u0301nliga fr\u00e6lsi\u00f0 i\u0301 okkara samfelag, vit sluppu vir\u00f0ingini fyri mannar\u00e6ttindum, sum a\u0301\u00f0renn ta\u00f0 var ein grundarsteinur i\u0301 okkara samfelag."}, {"text_idx": "#000042", "text": "Fyrr i\u0301 a\u0301r kom hetta eisini til F\u00f8royar, ta\u0301 Osama Bin Laden kundi smi\u0301la i\u0301 gr\u00f8vini, ta\u0301 Elsebeth Mercedes og F\u00f8roya l\u00f8gma\u00f0ur Kaj Leo Holm Johannesen, sto\u0301u a\u0301 odda fyri ho\u0301pney\u00f0t\u00f8kini hja\u0301 samgonguni av okkara privatli\u0301vi vi\u00f0 sonevnda avlurtingarpakkanum."}, {"text_idx": "#000043", "text": "Lati\u00f0 okkum veruliga vera Charlie, og saman stri\u0301\u00f0ast fyri mannar\u00e6ttindum og fr\u00e6lsi."}, {"text_idx": "#000044", "text": "Lati\u00f0 okkum byggja okkara stri\u0301\u00f0 mo\u0301ti ekstremistum a\u0301 vir\u00f0ing og k\u00e6rleika."}, {"text_idx": "#000046", "text": "Eg havi funni\u00f0 Gu\u00f0, eg fann hann a\u0301 Facebook, ta\u00f0 er nokk eitt sindur meira enn eitt a\u0301r si\u0301\u00f0an, faktiskt haldi eg, at ta\u00f0 var ein vinkona mi\u0301n, i\u00f0 var deknur, i\u00f0 fann hann fyrst."}, {"text_idx": "#000047", "text": "Gu\u00f0 er go\u0301\u00f0ur a\u0301 Facebook, eg vi\u00f0m\u00e6li tykkum \u00f8ll at fara inn og da\u0301ma hansara si\u0301\u00f0u, dagliga v\u00e6lsignar hann okkum vi\u00f0 \u00f8llum m\u00f8guligum go\u0301\u00f0um, jaligum og eisini ofta stuttligum."}, {"text_idx": "#000048", "text": "Mi\u0301n ga\u0301va til tykkum i\u0301 dag, er ein ga\u0301va, i\u00f0 bli\u0301vur vi\u00f0 at geva. Fari\u00f0 inn og da\u0301mi Gu\u00f0 a\u0301 Facebook beint her"}, {"text_idx": "#000049", "text": "Nu\u0301 i\u0301 jo\u0301lama\u0301na\u00f0inum er ein jo\u0301lakalendari a\u0301 hv\u00f8rjum horni. M\u00e6r so li\u0301kt, so vil eg ikki skilja meg burturu\u0301r, so sja\u0301lvandi er eisini ein jo\u0301lakalendari her a\u0301 Nudlum."}, {"text_idx": "#000050", "text": "Hv\u00f8nn dag fram til jo\u0301la deili eg okkurt gott vi\u00f0 tykkum. Ta\u00f0 kann vera ein go\u0301\u00f0ur sangur, ein go\u0301\u00f0 mynd, ein yrking, eitt vi\u00f0m\u00e6li, ein leinkja, eitt filmklipp, ein s\u00f8ga, ein ga\u0301ta ella okkurt heilt anna\u00f0."}, {"text_idx": "#000051", "text": "Seinastu 19 a\u0301rini ella so, havi eg havt pakkakalendarar til synir mi\u0301nar, li\u0301ltar ga\u0301vur, summar jo\u0301laligar, a\u00f0rar ikki so jo\u0301laligar. Solei\u00f0is ver\u00f0ur eisini her a\u0301 Nudlum."}, {"text_idx": "#000052", "text": "Vo\u0301nandi ti\u0301ma tit at vitja aftur, um ikki hv\u00f8nn dag, so n\u00e6stan hv\u00f8nn dag, eg kann ennta\u0301 lova, at summi klipp ella sangir vera somiki\u00f0 go\u0301\u00f0, at tit saktans kunnu vitja fleiri fer\u00f0ir hv\u00f8nn dag.\nTykkum ynskist ein go\u0301\u00f0ur jo\u0301lama\u0301na\u00f0i."}, {"text_idx": "#000053", "text": "Justin Bieber fepur i\u0301 parkini"}, {"text_idx": "#000054", "text": "Hetta tosar fyri seg sja\u0301lvan. Eg havi i\u0301 \u00f8llum f\u00f8rum onganti\u0301\u00f0 uppliva naka\u00f0 li\u0301knandi eftir eina MC-Ha\u0301r konsert, ju\u0301, gamani\u0301 i\u0301 1997 var ta\u00f0 ein sum spurdi um hon kundi slikka mjo\u0301lkina av m\u00e6r eftir konsertina i\u0301 Grasagar\u00f0i, men heldur ikki ta\u00f0, er i\u0301 hesum klassanum. Byrji at koma til s\u00e6ttis vi\u00f0, at Justin Bieber nokk er lekrari enn eg."}, {"text_idx": "#000055", "text": "Onkunti\u0301\u00f0 dettur men um okkurt a\u0301 alnetinum, i\u00f0 sigur yeah! Sumt er somki\u00f0 gott, at ta\u00f0 er vert at deila vi\u00f0 tykkum. Hetta eru sunnudagsbitar."}, {"text_idx": "#000056", "text": "I\u0301 st\u00f8\u00f0um var l\u00f8tan gandakend, men alla ti\u0301\u00f0ina hugnalig og v\u00f8kur, ta\u0301 kirkura\u0301\u00f0i\u00f0 i\u0301 Kvi\u0301vi\u0301k og prestur Theodor Eli Dam Olsen bjo\u0301\u00f0a\u00f0u til Leonard Cohen kv\u00f8ld i\u0301 Kvi\u0301vi\u0301kar kirkju nu\u0301 fri\u0301ggjakv\u00f8ldi\u00f0."}, {"text_idx": "#000057", "text": "Vit komu i\u0301 kirkjuna n\u00e6stan ha\u0301lvan annan ti\u0301ma a\u0301\u00f0renn konsertina, ti\u0301 vit vildu tryggja okkum pla\u0301ss til hesa forkunnugu mentanaruppliving. Ta\u00f0 vi\u0301sti seg at vera eitt gott hugskot, ti\u0301 ta\u0301 konsertin byrja\u00f0i kl. 20.30 var kirkjan a\u0301 tremur vi\u00f0 fo\u0301lki. Hv\u00f8rt pla\u0301ss var tiki\u00f0, og ho\u0301ast sto\u0301lar sto\u0301\u00f0u framvi\u00f0 \u00f8llum bonkunum og forkirkja og loft vo\u0301ru a\u0301 tremur, so kundi Heini Holm fra\u0301 kirkjura\u0301\u00f0num bo\u00f0a\u00f0 fra\u0301, at eini 100 fo\u0301lk vo\u0301r\u00f0u vend i\u0301 hur\u00f0ini. Hesi og onnur hava m\u00f8guleika at uppliva konsertina, ta\u0301 hon ver\u00f0ur endurtikin i\u0301 kv\u00f8ld."}, {"text_idx": "#000058", "text": "Heini Holm leg\u00f0i sja\u0301lvur fyri vi\u00f0 at bi\u00f0ja inngongub\u00f8n, og henda b\u00f8n leg\u00f0i st\u00f8\u00f0i\u00f0 fyri kv\u00f8ldi\u00f0. Eg veit meg ikki hava hoyrt eina betri inngangsb\u00f8n, so n\u00e6rverandi og vi\u00f0komandi borna fram, at man kendi seg veruliga v\u00e6lkomnan i\u0301 kirkju. Ta\u00f0 sama kann sigast um u\u0301tgongub\u00f8nina hja\u0301 Heina, i\u00f0 savna\u00f0i tiltaki\u00f0 upp, og a\u0301 ein hugnaliga ha\u0301tt sendi okkum heim uppfylt av to\u0301nleiki og eisini andaliga ri\u0301kari."}, {"text_idx": "#000059", "text": "Millum inngongub\u00f8n og u\u0301tgongub\u00f8n var kv\u00f8ldi\u00f0 bygt upp vi\u00f0 to\u0301nleiki og huglei\u00f0ingum, bo\u0301lkurin leg\u00f0i fyri vi\u00f0 fra\u0301li\u0301ka Suzanne, og The Story of Isac, a\u0301\u00f0renn Theodor Eli hugleiddi um tekstirnar hja\u0301 Cohen, andaligheitina i\u0301 tekstunum og innihaldi\u00f0. Framl\u00f8gan var hugtakandi, vitug, men eisini stuttlig. Theodor er ein framu\u0301r forteljari og vitugur ma\u00f0ur, og hann vi\u0301sti sto\u0301rt innlit i\u0301 tekstheimin hja\u0301 Cohen."}, {"text_idx": "#000061", "text": "Hv\u00f8rki Hanus, Edvard ella Kim hava r\u00f8ddir, i\u00f0 minna um Cohen, so teirra u\u0301tleggingar av songunum blivu teirra egnu, og solei\u00f0is skal ta\u00f0 eisini vera. Allar framf\u00f8rslurnar vo\u0301ru to\u0301 inniligar. Hanus er tann av hesum, i\u00f0 hevur sterkast karakter i\u0301 r\u00f8ddini, og ti\u0301 var ta\u00f0 eisini hann, i\u00f0 sang flest sangir, og av mannfo\u0301lkar\u00f8ddunum eisini tann, i\u00f0 ho\u0301ska\u00f0i best til hendan to\u0301nleikin, i\u00f0 vanliga ver\u00f0ur sungin av sera markantu r\u00f8ddini hja\u0301 Cohen."}, {"text_idx": "#000062", "text": "Lagavali\u00f0 fo\u0301r alti\u0301\u00f0 at vera trupult, ta\u0301 man hevur vi\u00f0 ein listamann, sum Cohen at gera. Hann hevur veri\u00f0 virkin si\u0301\u00f0an mi\u00f0skei\u00f0is i\u0301 sekstia\u0301runum, so lagaskatturin er so sto\u0301rur i\u0301 v\u00e6vi, at trupult er at velja u\u0301t. Av teimum ellivu l\u00f8gunum, i\u00f0 tey sp\u00e6ldu, vo\u0301ru sjey av fyrstu u\u0301tga\u0301vunum hja\u0301 Cohen, i\u00f0 komu u\u0301t i\u0301 a\u0301runum 1967-71. Av hinum vo\u0301ru try\u0301 av Various Positions fra\u0301 1984 og eitt av Dear Heather fra\u0301 2004."}, {"text_idx": "#000063", "text": "Hetta merkti, at ikki ein sangur var av kanska trimum teimum sterkastu og no\u0301gv best da\u0301mdu u\u0301tga\u0301vunum hja\u0301 Cohen, I\u2019m your man, The Future og Ten New Songs. Hetta er uttan iva eitt tilvita val, men hvussu skilagott vali\u00f0 var, loyvi eg m\u00e6r at ivast i\u0301. Hesar tri\u0301ggjar u\u0301tga\u0301vur eru a\u0301 tremur vi\u00f0 sangum, har samsp\u00e6li\u00f0 millum r\u00f8ddina hja\u0301 Cohen og ko\u0301rkvinnurnar er berandi. Me\u00f0an ta\u00f0 sama ikki kann sigast, um fleiri av songunum, i\u00f0 tey valdu at sp\u00e6la. Ta\u0301 ju\u0301st ko\u0301rkvinnurnar vo\u0301ru sterkasta petti\u00f0 i\u0301 hesum putlisp\u00e6linum, var ta\u00f0 eitt sindur harmiligt."}, {"text_idx": "#000064", "text": "Men ta\u00f0 sagt, so var tiltaki\u00f0 sera v\u00e6leydna og styrkin i\u0301 l\u00f8gunum, gj\u00f8rdi, at sja\u0301lvt ta\u0301 onkur av meira o\u0301kendu l\u00f8gunum vo\u0301r\u00f0u sp\u00e6ld, so\u0301tu vit bergikin og lurta\u00f0u."}, {"text_idx": "#000065", "text": "Ti\u0301li\u0301kar kirkjukonsertir eru framu\u0301rskarandi, ti\u0301 t\u00e6r eru vi\u00f0 til at geva kirkjunum relevanst i\u0301 einum heimi, har andaligheitin ofta ver\u00f0ur sett afturum okkara materiella trummirum. Sto\u0301rt ro\u0301s til prestar og kirkjura\u0301\u00f0 i\u0301 Nor\u00f0urstreymoy, i\u00f0 skipa\u00f0 fyri ti\u0301li\u0301kum tilt\u00f8kum."}, {"text_idx": "#000067", "text": "Hesir sangir vo\u0301r\u00f0u sp\u00e6ldir a\u0301 konsertini:"}, {"text_idx": "#000072", "text": "Nu\u0301 sleppa vit at ho\u0301tta hampafo\u0301lk"}, {"text_idx": "#000074", "text": "Grundgevingin samb\u00e6rt u\u0301tvarpinum var, at man ikki kundi a\u0301k\u00e6ra hann, ti\u0301 hann sitera\u00f0i u\u0301r Bi\u0301bliuni."}, {"text_idx": "#000075", "text": "Hetta sja\u0301lvt um Sju\u0301r\u00f0ur blandar sitati\u00f0 vi\u00f0 gerandistalu og spesifikt nevnir navni\u00f0 Anne Mette mitt inni i\u0301 har\u00f0endasta partinum av sitatinum."}, {"text_idx": "#000076", "text": "Eg vildi hildi\u00f0, at a\u0301k\u00e6ruvaldi\u00f0 vi\u00f0 at sta\u00f0festa, at ta\u00f0 er i\u0301 lagi at ho\u0301tta, so leingi\u00f0, sum tu\u0301 siterar u\u0301r Bi\u0301bliuni, skapar eitt pu\u0301ra \u00f8rt precedens."}, {"text_idx": "#000077", "text": "Serliga havandi i\u0301 huga, at tu\u0301 ennta\u0301 kanst tillaga sitatini, og seta fo\u0301lkan\u00f8vn inn, har sum onkur bi\u0301bilskur er nevndur, solei\u00f0is sum Sju\u0301r\u00f0ur ger."}, {"text_idx": "#000078", "text": "Tekur tu\u0301 t.d. Hoseas 14.1, \u201cSamaria skal b\u00f8ta fyri at hava sett seg upp mo\u0301ti Gu\u00f0i si\u0301num, fyri sv\u00f8ri skulu tey falla, sma\u0301b\u00f8rn teirra skulu vera sora sundur, og kvinnurnar, i\u00f0 eru vi\u00f0 barn skulu vera kruvdar.\u201d Her kann man nu\u0301 broyta Samaria til onkran a\u0301vi\u0301san bo\u0301lk, politiskan, a\u0301tru\u0301narligan ella geografiskan, og sostatt fa\u0301a ein heilt o\u0301keypis ho\u0301ttan mo\u0301ti onkrum, i\u00f0 man ikki da\u0301mar, uttan at r\u00e6\u00f0ast avlei\u00f0ingarnar."}, {"text_idx": "#000079", "text": "1000 takk fyri a\u0301k\u00e6ruvaldi\u00f0, sum hetta landi\u00f0 bleiv no\u0301gv stuttligari at liva i\u0301, nu\u0301 einhv\u00f8r idiotur hevur fingi\u00f0 fri\u0301kort at ho\u0301tta hampafo\u0301lk."}, {"text_idx": "#000080", "text": "Vit liva i\u0301 einum samfelag, har lo\u0301gin skal virka almenn preventiv, vit revsa sostatt ikki fyri at hevna okkum inn a\u0301 ein illgerarmann ella illgerarkvinnu, men fyri at senda eitt signal til restina av okkum, um at ti\u0301li\u0301kt ikki ver\u00f0ur go\u0301\u00f0tiki\u00f0 og er revsivert, fyri a\u0301 tann ha\u0301tt at tryggja okkum, at eingin annar ger hetta."}, {"text_idx": "#000081", "text": "Ta\u0301 a\u0301k\u00e6ruvaldi\u00f0 so velur, at siga, at man ikki kann a\u0301k\u00e6ra nakran fyri ho\u0301ttanir, ta\u0301 t\u00e6r ver\u00f0a blanda\u00f0ar inn i\u0301 Bi\u0301bliuvers, so er signali\u00f0, til restina av okkum, at hetta slagi\u00f0 av lo\u0301garbrotum eru heilt i\u0301 lagi, ja, hetta er almenn eggjan til Bi\u0301bliuho\u0301ttanir."}, {"text_idx": "#000082", "text": "Ta\u0301 kirkjan letur dyrnar upp"}, {"text_idx": "#000083", "text": "Ta\u0301 eg fimm minuttir i\u0301 a\u0301tta hetta fri\u0301ggjakv\u00f8ldi\u00f0 kom oman til Havnar Kirkju, var bi\u0301\u00f0ir\u00f8\u00f0in heilt oman a\u0301 vegin. Ikki no\u0301g miki\u00f0 vi\u00f0, at \u00f8ll atgongumerkini ma\u0301nadagin vo\u0301ru rivin burt eftir einari l\u00f8tu, nei, fo\u0301lk vildi eisini tryggja s\u00e6r, so gott pla\u0301ss sum tilber og m\u00f8ttu ti\u0301 upp, v\u00e6l a\u0301\u00f0renn dyrnar lo\u0301tu upp."}, {"text_idx": "#000084", "text": "Har vo\u0301ru ho\u0301pin av fo\u0301lki, i\u00f0 ikki vanliga fara i\u0301 kirkju, men eisini ho\u0301pin av fo\u0301lki, i\u00f0 ikki vanliga fara til eina Hamfer\u00f0 konsert."}, {"text_idx": "#000085", "text": "Hetta er i\u0301 s\u00e6r sja\u0301lvum vi\u0301sir, at Do\u0301mpro\u0301sturin Uni N\u00e6s og hansara kirkjura\u0301\u00f0 to\u0301ku r\u00f8ttu avger\u00f0ina, ta\u0301 tey lova\u00f0u Do\u0301mama\u0301lmsbo\u0301lkinum Hamfer\u00f0, at sp\u00e6la konsert har."}, {"text_idx": "#000086", "text": "Nu\u0301 var eg somiki\u00f0 kvikur ma\u0301nadagin, at eg fekk fatur a\u0301 atgongumerki til konsertina, og slapp at uppliva hetta frambrot innan ny\u0301tslu av f\u00f8royskum kirkjum, og ta\u00f0 eri eg gla\u00f0ur fyri. Hetta var ein konsert har b\u00e6\u00f0i klokkur, kirkjuorgul og To\u0301rshavnar Mansko\u0301r blivu partur av Hamfer\u00f0 upplivingini, og i\u0301 deiligu akkustisku umst\u00f8\u00f0unum var ljo\u0301\u00f0upplivingin ofta sto\u0301rsligin."}, {"text_idx": "#000087", "text": "Ta\u00f0 er fantastiskt, at do\u0301mpro\u0301stur gongur a\u0301 odda vi\u00f0 hesum, og vo\u0301nandi er hetta eitt signal til a\u00f0rar f\u00f8royskar kirkjur at royna at endurny\u0301ggja seg, vi\u00f0 eitt nu\u0301 to\u0301nleikatilt\u00f8kum, i\u00f0 bro\u0301ta fra\u0301."}, {"text_idx": "#000088", "text": "Mi\u0301nar vo\u0301nir til konsertina vo\u0301ru ivaleyst dekan ov sto\u0301rar, ti\u0301 henda samanrenningin av F\u00f8roya tyngsta bo\u0301lki, vi\u00f0 hesum o\u0301fatiliga inniliga og sorgbli\u0301\u00f0a to\u0301nleiki og Do\u0301mkirkjuni var fi\u0301n, men so ikki meira enn ta\u00f0."}, {"text_idx": "#000089", "text": "Ju\u0301 h\u00e6ddarpunktini vo\u0301ru fleiri, og her ma\u0301 eg nevna l\u00f8tuna har Mansko\u0301ri\u00f0 i\u0301 onkrum sum mest ljo\u0301\u00f0a\u00f0i sum ein flokkur av pi\u0301ndum djevlum, gav \u201cHarra Gu\u00f0, ti\u0301tt dy\u0301ra navn og \u00e6ra\u201d, eina o\u0301tru\u0301liga feita dimensio\u0301n. Lagaskra\u0301in bo\u00f0a\u00f0i fra\u0301 go\u0301\u00f0um, um komandi fl\u00f8guna, eisini fra\u0301li\u0301ki og varierandi vokalurin hja\u0301 sangaranum Jo\u0301n Hansen gj\u00f8rdi upplivingina b\u00e6\u00f0i go\u0301\u00f0a og a\u0301hugaverda."}, {"text_idx": "#000090", "text": "Men samansetingin av Hamfer\u00f0 og kirkjuni livdi ikki heilt upp til vo\u0301nirnar. Ti\u0301 do\u0301mkirkjan er ein nokkso festlig kirkja innan, vi\u00f0 si\u0301num bla\u0301u, gyltu og rey\u00f0u litum, minnir hon i\u0301 litavali\u00f0 meira um eitt Tivoli enn eina kirkju, so tann inniligheit, i\u00f0 onkur onnur kirkja kundi givi\u00f0, kom ikki ordiliga til si\u0301n r\u00e6tt har."}, {"text_idx": "#000091", "text": "Sja\u0301lvandi hevur kirkjan no\u0301gva sa\u0301l, og at li\u0301v og dey\u00f0i alti\u0301\u00f0 eru partar av hennara innihaldi\u00f0 til dagligt, setur si\u0301ni spor, b\u00e6\u00f0i hja\u0301 okkum sum vitja hana i\u0301 sambandi vi\u00f0 eitt nu\u0301 do\u0301p ella jar\u00f0arfer\u00f0ir, men eisini i\u0301 sja\u0301lvum h\u00f8lunum. Ti\u0301 er ein a\u0301vi\u0301s inniligheit har, men eg hev\u00f0i v\u00e6nta, at hetta var meira til sta\u00f0ar."}, {"text_idx": "#000092", "text": "Akkustikkurin i\u0301 kirkjuni gj\u00f8rdi upplivingina serliga, og eg vo\u0301ni, at vit framyvir sleppa at uppliva no\u0301gvar a\u00f0rar rokkkonsertir i\u0301 kirkjum kring F\u00f8royar, ti\u0301 ta\u0301 do\u0301mpro\u0301stur letur dyrnar upp, so er ta\u00f0 eitt signal til restina av prestunum."}, {"text_idx": "#000093", "text": "Ta\u00f0 er loyvt at larma, men hattin leggur tu\u0301 fra\u0301 t\u00e6r!"}, {"text_idx": "#000094", "text": "Eg sat og hugdi at Degi og Viku saman vi\u00f0 mammu mi\u0301ni fyrr i\u0301 kv\u00f8ld, eitt innslag var um Hamfer\u00f0 konsertina i\u0301 Havnar Kirkju. Har sa\u0301 man teir i\u0301 Hamfer\u00f0 sp\u00e6la si\u0301nar tungu do\u0301mama\u0301lmsto\u0301nar i\u0301 ljo\u0301\u00f0royndini i\u0301 Do\u0301mkirkjuni. Ein sjo\u0301n, i\u00f0 ma\u0301 metast, sum r\u00e6ttiliga forkunnug, og fyri n\u00f8krum a\u0301rum si\u0301\u00f0an fullkomiliga o\u0301hugsandi. Men ta\u00f0 var ikki tungi ma\u0301lmurin, i\u00f0 fall mammu mi\u0301ni fyri bro\u0301sti, ti\u0301 hon vi\u00f0merkti n\u00e6stan firtin, at ein av to\u0301nleikarunum sp\u00e6ldi i\u0301 hatti, og menn mugu ikki vera i\u0301 hatti i\u0301 kirkju."}, {"text_idx": "#000095", "text": "Eg haldi, at ta\u00f0 er undurfult, at sja\u0301lvt mi\u0301n gamla mamma ikki stu\u0301rsar vi\u00f0 um tunga og larmandi ma\u0301lmin i\u0301 gu\u00f0s hu\u0301si, men heldur fokuserar uppa\u0301 teir si\u00f0ir, i\u00f0 nu\u0301 einafer\u00f0 eru i\u0301 kirkjuni, so sum hattareglan."}, {"text_idx": "#000096", "text": "Solei\u00f0is er eisini vi\u00f0 ti\u0301 at klappa i\u0301 kirkju, ta\u00f0 ger man ikki, og ta\u0301 eg seinni i\u0301 kv\u00f8ld var til konsertina, og restin av kirkjufo\u0301lkinum klappa\u00f0i, ma\u0301tti eg kempa fyri eisini at klappa, ti\u0301 ta\u00f0 sat so dju\u0301pt i\u0301 m\u00e6r, at ta\u00f0 ger man ikki."}, {"text_idx": "#000097", "text": "I\u0301 1999 var eg a\u0301 eini myndlistaframsy\u0301ning hja\u0301 svenska fotografinum Elisabeth Ohlson Wallin i\u0301 filmhu\u0301sinum i\u0301 Keypmannahavn, hetta var tann no\u0301gv umr\u00f8dda og u\u0301tskelda\u00f0a framsy\u0301ningin Ecce Homo, i\u00f0 ly\u0301sir Jesu li\u0301v og ly\u0301\u00f0ing i\u0301 samkyndum samanhangum. Ein ordiliga go\u0301\u00f0 og sterk fotolistaframsy\u0301ning, ta\u0301 framsy\u0301ningin var av pilka\u00f0i eg plakatina fyri hana, i\u00f0 hekk a\u0301 talvuni u\u0301ti i\u0301 kafeterianum a\u0301 RUC ni\u00f0ur, og to\u0301k hana heim vi\u00f0 og ramma\u00f0i hana inn. Hetta er ein mynd av heilaga\u00f0u kv\u00f8ldma\u0301lti\u0301\u00f0ini, i\u00f0 pry\u0301\u00f0ur veggin vi\u00f0 d\u00f8gur\u00f0abor\u00f0i\u00f0 hja\u0301 okkum enn tann dag i\u0301 dag. (myndin er la\u0301nt av si\u0301\u00f0uni hja\u0301 Elisabeth)"}, {"text_idx": "#000098", "text": "Henda framsy\u0301ning hevur m\u00e6r vitandi ikki vitja i\u0301 F\u00f8royum, ho\u0301ast hon enn fer\u00f0ast kring heimin. Nu\u0301 fimta desember er mi\u0301n kalendaraga\u0301va til tykkum at sleppa til hesa framsy\u0301ning a\u0301 tykkara egnu teldu."}]